b"\n_START_ARTICLE_\nCasa Almat\xc3\xb3\n_START_SECTION_\nDescripci\xc3\xb3\n_START_PARAGRAPH_\nEs tracta d'una casa d'estructura pairal, amb planta baixa, dos pisos i golfes, que ha quedat englobada dins el nucli del poble fent cantonada. La planta \xc3\xa9s rectangular i t\xc3\xa9 coberta a doble vessant. Hi ha alguns annexes posteriors. L'exterior, de reble arrebossat, presenta tres plantes. Pel cant\xc3\xb3 del carrer de Sant Pere Almat\xc3\xb3, que \xc3\xa9s on t\xc3\xa9 l'entrada principal, mant\xc3\xa9 l'estructura de casa de poble i una llinda amb la data de 1782. Al primer pis t\xc3\xa9 un balc\xc3\xb3 adovellat amb pedra i una finestra tamb\xc3\xa9 adovellada. Corona aquesta fa\xc3\xa7ana un petit campanar d'un ull que correspon a la capella interior. A la fa\xc3\xa7ana del Pas Nou destaquen tres balcons, una font adossada l'any 1868, una porta d'entrada secund\xc3\xa0ria i un rellotge de sol. Al darrere t\xc3\xa9 un jard\xc3\xad.\n_START_SECTION_\nHist\xc3\xb2ria\n_START_PARAGRAPH_\nEn aquesta casa hi va n\xc3\xa9ixer el pare Pere Almat\xc3\xb3 i Ribera (1830-1861), dominic\xc3\xa0 que es dedic\xc3\xa0 a la vida missionera. Per aquest motiu fou destinat a les Filipines. Durant una revolta ind\xc3\xadgena fou martiritzat. El Papa Pius X el va beatificar el 1906 i el 1988 fou canonitzat. \xc3\x89s un dels personatges m\xc3\xa9s populars del poble, per la qual cosa el seu nom ha estat posat a molts elements de la vida ciutadana. Unes rajoles de la casa ens recorden la seva vida."